钦定古今图书集成/明伦汇编/氏族典/第174卷 > 钱景谌
## 钦定古今图书集成/明伦汇编/氏族典/第174卷 > 钱景谌

按《宋史钱惟演传》：“景谌，景臻之从兄也。繇殿直巡辖
两京马递，中进士第。初赴开封解试，因王安石得其
文，以为知道者，既荐送之，又推誉于公卿间，自是执
弟子礼。安石提点府界，景谌为属主簿，又以文荐之。
执丧居许，闻安石得政，喜，因事来京师谒之，问曰：‘青
苗助役如何’？景谌曰：‘利少害多，异日必为民患’。又问”：
孰为可用之人，曰：“居丧不交人事，而知人尤难事也。”
遂辞出。后调官复来，安石已作相，又往诣之。安石欲
令治峡路役书，且委以戎、泸蛮事。景谌曰：“峡路民情，
仆固不能知，而戎、泸用兵，系朝廷举动，一路生灵休
戚，愿择知兵爱人者。”安石大怒，景谌遂与安石绝。熙
宁末，从张景宪辟知瀛州，终身为外官，仅至朝请郎
而卒。